На заинтересованите лица се предоставя 14-дневен срок, считан от 17.12.2015г., за предложения и становища по настоящия проект на Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от Община Бургас.

 Предложенията  могат да бъдат депозирани в Община Бургас - Центъра за административно обслужване на граждани – гр.Бургас, ул. „Александровска” №26 или на следните интернет – адреси: z.georgieva@buras.bg, council@burgas.bg 
ПРОЕКТ

на
НАРЕДБА 
ЗА УСЛОВИЯТА И РЕДА ЗА  УПРАЖНЯВАНЕ ПРАВАТА НА СОБСТВЕНОСТ В ТЪРГОВСКИ ДРУЖЕСТВА, УЧАСТИЕТО В ГРАЖДАНСКИ ДРУЖЕСТВА И СКЛЮЧВАНЕТО НА ДОГОВОРИ ЗА СЪВМЕСТНА ДЕЙНОСТ ОТ ОБЩИНА БУРГАС

Р а з д е л I

Общи положения

Чл. 1. С тази наредба се определят условията и редът за упражняване на правата на собственост на Община Бургас в търговски дружества с общинско участие в капитала, за участието на общината в граждански дружества по Закона за задълженията и договорите и за сключване на договори за съвместна дейност . 

Чл. 2. Общински съвет - Бургас упражнява правата на собственост на Община Бургас в търговски дружества с общинско участие в капитала, граждански дружества по Закона за задълженията и договорите и по договори за съвместна дейност пряко, в съответствие с разпоредбите на действащото законодателство и настоящата наредба.

Чл. 3. С тази наредба се определят:

1. образуването, преобразуването и прекратяването на еднолични търговски дружества с ограничена отговорност и еднолични акционерни дружества, в които Община Бургас притежава целия капитал;

2. участието на търговски дружества с ограничена отговорност и акционерни дружества, в които Община Бургас притежава повече от 50 на сто от капитала,  в други търговски дружества и в граждански дружества по Закона за задълженията и договорите; 

3. участието на Община Бургас в други търговски дружества;

4. възлагането на управлението и контрола и съдържанието на договорите, съставът и компетенциите на органите за управление и контрол, редът за определяне на представителите на общината в органите за управление и контрол, техните права и задължения, възнаграждението и отговорността при неизпълнение на задълженията ;

5. правилата за сключване на договори за наем и разпореждане с дълготрайни активи и за задължително застраховане на имуществото на дружествата по чл.1; 

6. участие на общината в граждански дружества по ЗЗД;

7. сключването от Община Бургас и търговските дружества с повече от 50 на сто общинско участие в капитала на договори за съвместна дейност; 
8. създаването и поддържането на публичен регистър за търговските дружества с общинско участие в капитала, за общинските предприятия, за гражданските дружества и договорите за съвместна дейност, в които участва общината.  
Р а з д е л II

Образуване, преобразуване и прекратяване на търговските дружества 

с общинско участие в капитала

Чл.4. /1/ Търговските дружества се образуват, преобразуват и прекратяват по решение на Общинският съвет по реда и при условията на Търговския закон, Закона за общинската собственост и Закона за публично-частните партньорства.

/2/ Имоти и вещи - частна общинска собственост могат да се внасят като непарична вноска в капитала на търговски дружества въз основа на решение на Общинския съвет по реда предвиден в Търговския закон. 
Чл.5. Дружествата могат да бъдат:

1. еднолични дружества с ограничена отговорност;

2. еднолични акционерни дружества;

3. търговски дружества с ограничена отговорност и акционерни дружества, в които Община Бургас притежава част от дяловете или част от акциите;

4. търговски дружества, в които едноличните общински търговски дружества притежават целия или част от капитала ;

5. по изключение, Общината може да участва и в други търговски дружества, определени в Търговския закон, стига тя да не участва в тях като неограничено отговорен съдружник. 
Чл.6. /1/ С акта  за образуване на търговско дружество Общинският съвет решава  всички въпроси от компетентността на учредителя по смисъла на Търговския закон и в зависимост от избраната правна форма .
/2/ С предложението за образуване на еднолично търговско дружество вносителят представя :

1. Проект на устав / учредителен акт на дружеството ; 

2. Предложение за размера на капитала и начина на формирането му ; 
3. Проект на договор за възлагане на управление. 

Чл.7. Приемане на съдружници или акционери в общинско еднолично търговско дружество се извършва по реда на Закона за публично-частното партньорство и Търговския закон, след решение на Общинския съвет.

Р а з д е л ІІІ

Органи на управление и контрол на търговските дружества с общинско участие в капитала 
Чл.8. /1/ Органи на управление на общинските еднолични търговски дружества с ограничена отговорност са :

1. Общинският съвет.
2. Управителят.
/2/ Органи на общинските еднолични акционерни дружества са:

1. Общинският съвет ; 

2. Съветът на директорите /едностепенна система на управление/ или надзорният и управителният съвет /двустепенна система на управление/.

Чл.9. Общинският съвет упражнява правата на едноличния собственик на капитала в едноличните общински търговски дружества .
Чл.10. Общинският съвет избира представителите на общината в органите на управление  на търговските дружества с общинско участие в капитала, при условията и по реда на Търговския закон и съгласно дружествените договори или уставите на тези дружества.  
Чл.11. Общинският съвет може да предвиди избирането на контрольор (контрольори) в едноличните търговски дружества с ограничена отговорност , който да следи за спазване на учредителния акт, за опазване на имуществото на дружеството и да дава отчет пред общинския съвет .
Р а з д е л ІV

Правомощия на органите на търговски дружества с общинско участие 
Чл.12. /1/ Общинският съвет, в качеството си на едноличен собственик на капитала в търговски дружества с ограничена отговорност, упражнява следните правомощия:

1. образува, преобразува и прекратява дружеството и избира представителите на общината в управителните му органи;

2. изменя и допълва учредителния акт или устав на дружеството;
3. взема решения за увеличаване или намаляване на капитала на дружеството и определя начина, по който това следва да се извърши;

4. взема решения за откриване или закриване на клонове на дружеството и за участие в капитала на други търговски дружества по реда на чл.51а, ал.1 от Закона за общинската собственост;

5. взема решение извършване на непарична вноска в капитала на търговски дружества при условията и по реда, регламентирани с Правилника за прилагане на Закона за публично-частното партньорство    

6. взема решения за сключване на договори за съвместна дейност и за участие на дружеството в граждански дружества и определя размера на участието му в общата собственост на съдружниците в гражданското дружество по реда на чл.51а, ал.2 от Закона за общинската собственост; 
6. взема решения за придобиване или отчуждаване на недвижими имоти и вещни права върху тях;

7. взема решения за разпореждане с дялове или акции - собственост на дружеството в други дружества;  
8. взема решения за придобиване, разпореждане и/или сключване на лизингови договори за дълготрайни материални активи /само движими вещи/ на стойност над 20 000 лева;  
9. взема решения за отдаване под наем на дълготрайни материални активи , когато  обща балансова стойност надхвърля 5 на сто от общата балансова стойност на ДМА, собственост на дружеството, към 31 декември на предходната година или срокът на договора за наем е над 3 години;

10. взема решения за извършването на допълнителни парични вноски по реда на чл.134 от Търговския закон;

11. дава съгласие за предоставяне на обезпечения в полза на трети лица; за поемане на менителнични задължения; за сключване на съдебна или извънсъдебна спогодба, с която се признават задължения или се опрощава дълг;
12. дава съгласие за учредяване на ипотека или залог върху дълготрайни активи на дружеството;

13. избира управителя, определя възнаграждението му и го освобождава от отговорност;

14. взема решение за назначаване на контрольор и определя възнаграждението му; 

15. избира и освобождава одитори - дипломирани експерт-счетоводител;

16. приема годишния отчет и баланса, взема решение за разпределение на печалбата и/или за изплащане на дивиденти, в съответствие с изискванията на Закона за счетоводството;

 17. взема решения за предявяване искове на дружеството срещу управителя или контрольора и назначава представител за водене на процеси срещу тях.

18.назначава ликвидатор при прекратяване на дружеството, определя, а при необходимост и удължава срока на ликвидацията;

19. решава и други въпроси, предоставени в негова компетентност от закон и от учредителния акт.

 /2/ Кметът на общината упражнява следните правомощия: 

1. предлага на общинския съвет да избере на временен управител в случаите, когато договорът за възлагане на управлението с управителя е прекратен предсрочно при смърт или напускане, или срокът му е изтекъл, както и при новообразувано или преобразувано ЕООД. Едновременно с решението за назначаване на временен управител общинският съвет взема решение за провеждане на конкурс за избор на управител, по чл.25 от тази Наредба.

2. сключва договор за управление с управителите на търговски дружества с ограничена отговорност и акционерни дружества, в които община Бургас, притежава повече от 50 на сто от дяловете или от акциите, както и договор за управление с управител на търговско дружество, в което еднолично търговско дружество на общината има 100 процента участие в капитала;

3. сключва договор за ликвидация с ликвидатора;

Чл.13. Управителят на едноличното дружество с ограничена отговорност:

1. организира и ръководи дейността на дружеството съобразно закона и в съответствие с учредителния акт, настоящата наредба и решенията на общински съвет;

2. представлява дружеството;

3. осъществява правомощията на работодател по отношение на работещите в дружеството;

4. решава всички въпроси, които не са от изключителна компетентност на Общото събрание;
5. предприема действия в защита интересите на Община Бургас в качеството й на едноличен собственик на капитала в търговското дружество;

 6. взема решения за отдаване под наем на дълготрайни материални активи , когато  балансовата им стойност за текущата година е под 5 на сто от общата балансова стойност на ДМА, собственост на дружеството, към 31 декември на предходната година;
Чл.14. /1/ Общинският съвет, в качеството си на едноличен собственик на капитала в акционерни дружества, упражнява следните правомощия:
1. учредява, преобразува и прекратява дружеството и избира представителите на общината в управителните му органи;
2. изменя и допълва устава на дружеството;

3. взема решения за увеличаване или намаляване на капитала на дружеството и определя начина, по-който това следва да се извърши;

4. взема решения за откриване или закриване на клонове на дружеството и за участие в капитала на други търговски дружества по реда на чл.51а, ал.1 от Закона за общинската собственост и определя начина, по-който това следва да се извърши;

5. взема решение извършване на непарична вноска в капитала на търговски дружества при условията и по реда, регламентирани с Правилника за прилагане на Закона за публично-частното партньорство;  

6. решава издаването на облигации;

7. взема решения за придобиване или разпореждане с недвижими имоти - собственост на дружеството и за учредяване в полза на трети лица на вещни права върху тях; 

8. взема решения за разпореждане с дялове или акции собственост на дружеството в други дружества, както и за придобиване или разпореждане с дълготрайни финансови активи на дружеството по сделки с чуждестранни физически или юридически лица;

9. взема решения за участие на дружеството в граждански дружества и определя размерът на участието му в общата собственост на съдружниците в гражданското дружество;

10. взема решения за придобиване, разпореждане и/или сключване на лизингови договори за дълготрайни материални активи /само движими вещи/ на стойност над 20 000 лева;  
11. взема решения за отдаване под наем на дълготрайни материални активи, когато обща балансова стойност за текущата година надхвърля 5 на сто от общата балансова стойност на ДМА, собственост на дружеството, към 31 декември на предходната година ;

12. дава съгласие за предоставяне на обезпечения в полза на трети лица; за поемане на менителнични задължения; за сключване на съдебна или извънсъдебна спогодба, с която се признават задължения или се опрощава дълг;

13. избира и освобождава одитори - дипломирани експерт-счетоводител;

14. приема годишния отчет и баланса, взема решение за разпределение на печалбата и/или за изплащане на дивиденти, в съответствие с изискванията на Закона за счетоводството;

15. избира и освобождава членовете на съвета на директорите, съответно на надзорния съвет, избира изпълнителен/лни член/ове и определя възнаграждението им;
16. взема решения за предявяване на иск срещу членовете на съвета на директорите или срещу членовете на надзорния и управителния съвет и назначава представители за водене на процес;

17. назначава ликвидатори при прекратяване на дружеството, определя срока за ликвидация както и при необходимост удължава същия;

18. решава и други въпроси, предоставени в негова компетентност от закон и от учредителния акт.

 /2/ Кметът на общината упражнява следните правомощия  : 

1. предлага на  общинския съвет да избере временен съвет на директорите /при едностепенна система на управление/ или временен надзорен съвет и управителен съвет /при двустепенна система на управление/ в случаите, когато договорът за възлагане на управлението с членовете на съвета на директорите или надзорния съвет е прекратен предсрочно или е изтекъл срокът им и сключва договори с тях, както и при новоучредено или преобразувано ЕАД. Едновременно с решението за назначаване на временно управление на търговското дружество общинският съвет взема решение за провеждане на конкурс по чл.25 от тази Наредба.
2. сключва договори с ликвидатора;

Чл.15. /1/ Съветът на Директорите:

1. представлява дружеството;

2. възлага управлението на дружеството на един от своите членове - изпълнителен член;

3. одобрява щатното разписание на дружеството;

4. решава всички въпроси, които не са от изключителна компетентност на Общински съвет или на Кмета на Общината.

5. взема решения за отдаване под наем на дълготрайни материални активи , когато  балансовата им стойност е под 5 на сто от общата балансова стойност на ДМА, собственост на дружеството, към 31 декември на предходната година;

/2/ Надзорния съвет:

1. избира членове на управителния съвет, определя тяхното възнаграждение и може да ги заменя по всяко време;

2. представлява дружеството само в отношенията с управителния съвет;

3. решава всички въпроси, които не са от изключителна компетентност на Общински съвет, респ. на Кмета на Общината.

/4/ Управителният съвет:

1. управлява и представлява дружеството под контрола на надзорния съвет;

2. решава всички въпроси, които не са от изключителна компетентност на Общински съвет, респективно на Кмета на Общината и на Надзорния съвет.

3. предприема в защита интересите на Община Бургас в качеството й на едноличен собственик на капитала в търговското дружество.

4. взема решения за отдаване под наем на дълготрайни материални активи , когато  балансовата им стойност е под 5 на сто от общата балансова стойност на ДМА, собственост на дружеството, към 31 декември на предходната година;

Чл.16. Учредителните актове или уставите на едноличните търговски дружества с общинско участие се приемат от Общински съвет и се подписват от Кмета на Общината и Председателя на Общински съвет.
Р а з д е л V

Особени правила при сключване на някои видове договори

Чл.17. /1/ В капитала на търговски дружества могат да се апортират движими вещи и недвижими имоти - частна общинска собственост или вещни права върху тях, след решение на Общински съвет.

/2/ Оценката на имотите и вещите по ал. 1 се извършва по реда на чл.72, ал.2 от Търговския закон.

/3/ В случаите на § 10, ал.2 от Закона за приватизация и следприватизационен контрол, оценката на имотите и вещите се извършва от лицензиран от Агенцията по приватизация оценител, определен с решение на Общинския съвет.

Чл.18 /1/ Търговските дружества с общинско участие в капитала могат да отдават под наем имоти или части от тях, внесени от общината като непарична вноска в капитала им, или да учредяват ограничени вещни права върху такива имоти чрез публичен търг или публично оповестен конкурс по ред, определен в Наредбата за реда за придобиване, управление и разпореждане с общински имоти и вещи. Комисията за провеждане на публичен търг или публично оповестен конкурс се назначава от  управителя, съответно изпълнителния директор на дружеството. Срокът на договорите за наем и за правото на ползване за тези имоти не може да бъде по-дълъг от 10 години.

  /2/ Търговски дружества с над 50 на сто общинско участие в капитала могат да отдават под наем имоти или части от тях или да учредяват ограничени вещни права върху такива имоти чрез публичен търг или публично оповестен конкурс по ред, определен в Наредбата за реда за придобиване, управление и разпореждане с общински имоти и вещи Комисията за провеждане на публичен търг или публично оповестен конкурс се назначава от  управителя, съответно изпълнителния директор на дружеството.. Срокът на договорите за наем и за правото на ползване за тези имоти не може да бъде по-дълъг от 10 години.

/3/ Търговски дружества с над 50 на сто общинско участие в капитала могат да влизат в наемни правоотношения с Община Бургас или помежду си без търг или конкурс след решение на общинския съвет. Това правило не се прилага за имотите, внесени като непарична вноска в капитала им от Община Бургас.
/4/. Застроените имоти – собственост на търговски дружества, чийто капитал е повече от 50% общинска собственост, подлежат на задължително застраховане, включително срещу природни бедствия и земетресения, като управителят, съответно изпълнителния директор, определя застраховател по реда на Закона за обществените поръчки.
Р а з д е л VI

Задължения на представителите на общината в търговските дружества,
в които общината е акционер или съдружник

Чл.19. Представителите на общината в общото събрание на търговските дружества, в които общината е съдружник или акционер, правят изявления, извършват действия и изразяват становища в общото събрание на съдружниците само след изрично решение на Общинския съвет, определящо съдържанието на изявленията, действията или становищата, когато се касае до следните случаи:

1. изменяне и допълване на дружествения договор;

2. приемане или изключване на съдружник;

3. даване на съгласие за прехвърляне на дружествен дял;

4. намаляване или увеличаване капитала на дружеството;

5. придобиване и отчуждаване на недвижими имоти и вещни права върху тях;

6. решение за допълнителни парични вноски;

7. решение за участие в капитала на други търговски дружества;

8. обезпечения в полза на трети лица;

9. сключване на договори за кредит;

10. учредяване на ипотека или залог върху дълготрайни активи на дружеството;

11. преобразуване и прекратяване на дружеството.

12. приемане на годишния отчет и баланса, разпределяне на печалбата и изплащането на дивиденти;

13. избиране на управител, определяне на възнаграждението му и освобождаването му от отговорност; избиране и освобождаване на членовете на Съвета на директорите, съответно на Надзорния съвет и определяне възнаграждението на членовете на Надзорния съвет, съответно на членовете на Съвета на Директорите, на които няма да бъде възложено управлението; 

14. освобождаване от отговорност управителите, съответно членовете на Съвета на Директорите и на Надзорния съвет, на Управителния съвет.

15. приемане на решение за откриване и закриване на клонове.

Чл.20. Представителите на общината в търговските дружества, в които общината е съдружник или акционер:

1. предлагат за одобрение от Общинския съвет варианти за решения по въпросите от предварително обявения Дневен ред на съответния орган за управление;

2. са длъжни да защитават интересите на Общината и да отчитат писмено дейността си пред Общински съвет, както и да информират в три-дневен срок за предстоящи и приключили заседания на управителните органи, като предоставят дневния ред и копие от протоколите на заседанията.
Р а з д е л VII

Състав на органите на едноличните търговски дружества с общинско участие

Чл.21. /1/ Управители на общински еднолични търговски дружества с ограничена отговорност могат да бъдат физически лица, които не са регистрирани като търговци по ТЗ. 
/2/ Членове на съвета на директорите на общинските еднолични акционерни дружества, съответно на надзорния или управителния съвет, могат да бъдат, както физически, така и юридически лица.  
Чл.22. Не могат да бъдат управители или ликвидатори на общински еднолични търговски дружества с ограничена отговорност физически лица, които:

1. от свое или чуждо име извършват търговски сделки;

2. са неограничено отговорни съдружници в събирателни или командитни търговски дружества;

3. заемат длъжност в ръководни органи на други дружества, освен със съгласие на общинския съвет;

4. са лишени с присъда или с административен акт от правото да заемат материално-отчетническа длъжност - до изтичане срока на наказанието;

5. са били членове на управителни органи или неограничено отговорни съдружници в дружество, което е прекратено поради несъстоятелност - ако са останали неудовлетворени кредитори;

6. са народни представители, общински съветници, кметове или държавни служители;

7. работят по трудов договор.

 

 

 

 

Чл.23. Не могат да бъдат членове на съвета на директорите, надзорните и управителните съвети и ликвидатори физически и юридически лица, които:

1. от свое или от чуждо име извършват конкурентни на дружеството търговски сделки;

2. са неограничено отговорни съдружници в събирателни или командитни търговски дружества;

3. участват като съдружници или акционери в търговски дружества с конкурентна на дружеството търговска дейност;

4. са лишени с присъда или с административен акт от правото да заемат материално-отчетническа длъжност - до изтичане срока на наказанието;

5. са били членове на управителни органи или неограничено отговорни съдружници в дружество, което е прекратено поради несъстоятелност, ако са останали неудовлетворени кредитори;
6. са съпрузи или роднини по права линия, по съребрена линия или по сватовство до четвърта степен включително на член на управителен орган;

7. са управители или членове на управителни органи на друго дружество, освен със съгласие на общинския съвет;

8. са народни представители, общински съветници, кмет на община, кметове на кметства, кметски наместници, заместник-кметове и секретари на общини.

Р а з д е л VІІІ

Възлагане на управлението на едноличните търговски дружества с общинско участие

Чл.24. Управлението на едноличните търговски дружества с общинско участие се възлага с договори за управление, сключени между Кмета на общината и съответния управител.

Чл.25. /1/ Управлението се възлага след провеждане на конкурс по ред и условия, утвърдени от Общинския съвет съгласно Приложение №1, неразделна част от настоящата Наредба.
/2/ Разпоредбите на предходната алинея не се прилагат, когато Кметът на общината предлага на общинския съвет да бъдат избрани временни управител, съвет на директорите или надзорен съвет. 

/3/ Управлението на общинските търговски дружества, които са лечебни заведения, се възлага след провеждане на конкурс в съответствие с изискванията на Наредба № 9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения (Загл. изм. - ДВ, бр. 15 от 2001 г.).

Чл.26. Договорите за управление се сключват за срок не по-дълъг от три години.

Чл.27. С договорите за управление се уреждат:

1.задълженията, функциите, задачите и пълномощията на управителя, съответно на членовете на съвета на директорите или надзорния съвет, както и начина на взаимодействието им с другите органи на дружеството;

2. размера и начина на плащане на възнагражденията, социалното осигуряване и реда за предоставянето на платен годишен отпуск на управителя, съответно на членовете на съвета на директорите или надзорния съвет;

3.отговорността на страните при неизпълнение на задълженията;

4.основанията за прекратяване.
Чл.28. /1/ Договорите с избраните от Общинския съвет ликвидатори на едноличните търговски дружества с общинско участие се сключват от Кмета на община Бургас и съдържат задълженията на ликвидатора, срока, в който следва да завърши ликвидацията и възнаграждението на ликвидатора. 

/2/ При незавършване на ликвидацията в срок договорът с ликвидатора може да бъде удължен от общинския съвет.

Р а з д е л ІХ

Ред за участие на Общината в граждански дружества по
Закона за задълженията и договорите, както и сключване на договори за съвместна дейност
Чл.29. За осъществяване на стопанска дейност Общината може да участва в граждански дружества, образувани по реда на Закона за задълженията и договорите и да сключват договори за съвместна дейност само с лица, определени по реда на чл.33 - 39 от Закона за публично-частното партньорство.
Чл.30. С договора за дружество, Общината съвместно с друго лице или лица се съгласява/т да обединят своите усилия за постигането на една обща цел.

Чл.31. /1/ Решения за участие, съответно прекратяване участието на Общината като съдружник в гражданско дружество, както и сключване на договори за съвместна дейност и прекратяването им се взема от Общински съвет. 

/2/ При участие на общината с парична вноска, както и при участие със свободни имоти и вещи или вещни права върху имоти, частна общинска собственост, като непарична вноска решение се взема от Общинския съвет.

Чл.32. Общински съвет определя представителя на Общината в гражданското дружество.
Чл.33. /1/ Лицето по чл.39 има правата и задълженията дадени от закона и дружествения договор на съдружника в сдружението.

/2/ В дружествения договор се определят случаите, в които решенията относно дейността  на дружеството се вземат от Общински съвет,.

Чл.34. Относно неуредените в този раздел въпроси се прилагат разпоредбите на чл. 357 - чл.362 от Закона за задълженията и договорите.

Раздел X

Публични регистри за търговските дружества с общинско участие в капитала, 
за общинските предприятия, за юридическите лица с нестопанска цел и 
за гражданските дружества, в които участва общината

Чл.35 /1/ В общината се създават и поддържат публични регистри за участието на Община Бургас в еднолични търговски дружества с ограничена отговорност и еднолични акционерни дружества, в които община Бургас, притежава целия капитал, както и всички други търговски дружества, в които Община Бургас и нейни дружества и предприятия притежават част или целия капитал, за юридическите лица с нестопанска цел и за гражданските дружества, в които участва общината и за общинските предприятия. 
/2/ Образците на регистрите, редът за воденето и съхранението им, се извършва по реда на Наредба № 8 от 17.12.2009 г. за утвърждаване на образците на актовете за общинска собственост, на досие на имот - общинска собственост, и на регистрите, предвидени в Закона за общинската собственост, и за определяне реда за съставянето, воденето и съхраняването им.

/3/ На вписване в регистъра подлежат:
1. Еднолични търговски дружества с общинско имущество;
2. Смесени търговски дружества, в които общината е акционер или съдружник;
3. Гражданските сдружения, в които общината е съдружник;
4. Сдружения с нестопанска цел в които общината участва.
/4/ Регистърът на предприятията, създадени с общинско имущество, предприятията с общинско участие, сдруженията с нестопанска цел, в които Общината участва и гражданските сдружения, в които Общината е съдружник, е публичен. 
Чл.36. Регистърът на предприятията, създадени с общинско имущество, предприятията с общинско участие, сдруженията с нестопанска цел, в които Общината участва и гражданските сдружения, в които Общината е съдружник, се води съгласно изискванията на Наредба № 8 от 17.12.2009 г. за утвърждаване на образците на актовете за общинска собственост, на досие на имот - общинска собственост, и на регистрите, предвидени в Закона за общинската собственост, и за определяне реда за съставянето, воденето и съхраняването им

Чл.37. /1/ Вписването в регистъра се извършва от длъжностно лице, определено със заповед на Кмета на Общината.
/2/ Длъжностното лице по ал.1 извършва вписване в регистъра въз основа на заверен препис от акта, удостоверяващ промените на подлежащите на вписване обстоятелства.
/3/ Длъжностното лице по ал.1 поставя дата след всяко вписване и се подписва.
Чл.38. Органите на управление на едноличните търговски дружества и лицата, упълномощени да представляват Общината в търговските дружества, изпращат в Общината преписи от издадени от тях актове, удостоверяващи обстоятелствата, подлежащи на вписване регистъра на търговските дружества и на предприятията с общинско участие в 7 /седем/ дневен срок от издаването им.
Чл.39. Публичните регистри за участието на Община Бургас в еднолични търговски дружества с ограничена отговорност и еднолични акционерни дружества, в които община Бургас, притежава целия капитал, както и всички други търговски дружества, в които Община Бургас и нейни дружества и предприятия притежават част или целия капитал, за юридическите лица с нестопанска цел и за гражданските дружества, в които участва общината и за общинските предприятия се поддържат в електронен вариант на интернет-страницата на общината.

Заключителни разпоредби

§1. Настоящата наредба се приема на основание чл. 21, ал. 2 от Закона за местното самоуправление и местната администрация и чл.51а, ал. 4 от Закона за общинската собственост и влиза в сила от 01.02.2016 г. 
§2. Настоящата Наредба отменя Наредба за реда, по който Община Бургас участва в учредяването и упражнява правото си на собственост в търговските дружества (Загл. изм. с решение по т. 1 от дневния ред на тридесет и петото заседание на Общински съвет - Бургас от 27.04.2006 г.), приета с Решение на Общински съвет Бургас от 31.03.2000 г., изм. и допълнена е решення на Общннски съвет Бургас от 30.03.2004 г., 27.05.2004 г., 28.10.2004 г., 30.11.2004 г., 27.04.2006 г., 24.07.2008г., 18. 09.2008г.

ПРИЛОЖЕНИЕ №1

към наредбата 

Ред и условия за провеждане на конкурсите за възлагане на управлението на 

еднолични търговски дружества с общинско участие 
1.Процедурата за провеждане на конкурсите за възлагане на управлението на еднолични търговски дружества с общинско участие се открива с решение на Общински съвет Бургас.  
Конкурсът се провежда от комисия, в чийто състав се включват най-малко трима общински съветници и двама представители на общинска администрация.

Общинския съвет избира представители за участие в състава на комисията за провеждане на конкурса, минималните и специфичните изисквания за заемане на длъжността, условията на конкурса, необходимите документи, мястото и сроковете за подаването им. 

2. Въз основа на решението на Общинския съвет за откриване на конкурса,  Кметът на Общината издава заповед, с която определя представителите на общинска администрация в състава на комисията и определя срок за приемане на документи, който не може да бъде по-кратък от 14 дни от датата на публикуване на обявата. 

3.  Оповестяването на конкурса се извършва с публикуване на обявление на официалните интернет страници на общината и общинския съвет.

В обявлението се съдържат: 1. длъжността, за която се провежда конкурсът; 2. минималните и специфичните изисквания за заемане на съответната длъжност, определени с решението на общинския съвет; 3. начинът за провеждане на конкурса; 4. необходимите документи, мястото и срокът за подаването им; 5. мястото, на което ще се обявяват списъците или други съобщения във връзка с конкурса.

4. Конкурсът се провежда в 2 етапа: Допускане по документи; Събеседване с кандидатите.

5. След изтичане срока за подаване на конкурсните документи, Комисията проверява дали са представени всички посочени в обявата документи, както и дали кандидатите отговарят на описаните в нея изисквания; съставя протокол за допуснатите кандидати, публикува график и място на провеждане на втори етап на официалните интернет страници на общината и общинския съвет.
6. След провеждане на втори етап – събеседване, членовете на Комисията попълват карта за оценка по Образец № 1. 

7. Комисията съставя протокол за класиране на кандидатите съгласно техния общ бал и го публикува на интернет страниците на общината и общинския съвет

8. По предложение на председателя на комисията, общинският съвет избира класирания на първо място кандидат.
9. Кметът на Общината сключва Договор за възлагане на управлението с избрания от Общински съвет кандидат.  – Образец № 2, не по-късно от 14 дни от влизане в сила на решението на Общински съвет и  представяне на декларация по чл.27, чл.28 и чл.29 от Наредбата по образец.

10. При отказ на класирания на първо място кандидат да сключи договор, се провежда нов конкурс.

ОБРАЗЕЦ № 1
към приложение №1 от наредбата 
К А Р Т А

за оценка на събеседване с кандидат

............................................................................................., участник в конкурса за управител на ....................................................................................................

Моля, отбележете вашата оценка по възходящата скала от 1 до 6 (от много неподходящ до много подходящ) със знак “Х” в съответното поле като имате предвид описанието на показателите представено по-долу.

	№
	Показатели
	Оценка

	
	
	1
	2
	3
	4
	5
	6
	

	1.
	Мотивация на кандидата
	
	
	
	
	
	
	

	2.
	Планове за професионално развитие
	
	
	
	
	
	
	

	3.
	Познаване на нормативни документи
	
	
	
	
	
	
	

	4.
	Познаване на отрасъла
	
	
	
	
	
	
	

	5.
	Познаване на пазара
	
	
	
	
	
	
	

	6.
	Креативност
	
	
	
	
	
	
	

	7.
	Комуникативни умения
	
	
	
	
	
	
	

	8.
	Убедителност и аргументираност
	
	
	
	
	
	
	

	9.
	Лидерство(предпочитан стил, качества, опит)
	
	
	
	
	
	
	

	10.
	Общо впечатление (темперамент, характер, интелект, уравновесеност, настроение)
	
	
	
	
	
	
	

	
	Средна оценка
	


Описание на показателите:

1. Мотивация на кандидата – оценява се степента на мотивация на кандидата за заемане на позицията на управител.

2. Планове за професионално развитие – оценява се доколко конкретната позиция на управител на общинско търговско дружество се вписва в кариерния път на кандидата и в плановете му за кариерно развитие.

3. Познаване на нормативни документи – оценява се знанията на кандидата по търговско, гражданско и трудово законодателство. 

4. Познаване на отрасъла – оценяват се знанията за особеностите на отрасъла в който е дружеството.

5. Познаване на пазара – оценяват се познаването на пазара, познаване на конкурентите, познаване на потенциалните клиенти, както и на техните нагласи.

6. Креативност – оценява се оригиналността на предлаганите от кандидата мерки за развитие на дружеството.

7. Комуникативни умения – оценява се вербалната и невербална комуникация на кандидата.

8. Убедителност и аргументираност – оценява се доколко убедително и аргументирано кандидатът защитава тезите си, както и даването на примери по време на отговорите си.

9. Лидерство – оценяват се предпочитания лидерски стил, лидерски качества, опит в управлението на хора, опит в управлението на екипи.

10. Общо впечатление  - оценява се темперамента, характера, интелекта, уравновесеността и основното настроение на кандидата.

 







Образец № 2

към Приложение № 1  

Д О Г О В О Р

за възлагане на управление на ЕООД с общинско имущество

Днес, ………………… година, в град Бургас, между: 

1. „..........................................” ЕООД, наричано по – долу ДРУЖЕСТВОТО – ВЪЗЛОЖИТЕЛ, със седалище и адрес на управление: .............................................., представлявано от ………………………………………– Кмет на Община град Бургас, представител на едноличния собственик на капитала на „......................” ЕООД на основание чл.…. от Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от община Бургас, от една страна и от друга

2. …………………… с постоянен адрес: ………………..…………………, ЕГН ……………………………., л.к. № ...................................., наричан по – долу УПРАВИТЕЛ, съгласно Протокол № ……....................…/………………………… от проведен конкурс за възлагане на управление, открит с решение № .............................. на Общински съвет град Бургас, и на основание чл.141 ал.7 от Търговския закон и чл. …. от Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от община Бургас, се сключи настоящия договор.

І. ПРЕДМЕТ НА ДОГОВОРА

ДРУЖЕСТВОТО – ВЪЗЛОЖИТЕЛ възлага, а УПРАВИТЕЛЯТ приема да управлява неговото предприятие и да го представлява срещу възнаграждение, в съответствие с действащата нормативна уредба, учредителния акт на дружеството и решенията на едноличния собственик на капитала, разпределени в Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от община Бургас

ІІ. СРОК И ДЕЙСТВИЕ НА ДОГОВОРА

1. Този договор се сключва между ДРУЖЕСТВОТО – ВЪЗЛОЖИТЕЛ и УПРАВИТЕЛЯ за срок от ……………… години и влиза в сила от датата на вписването на Управителя в търговския регистър и от датата на сключване на договора, когато досегашния управител е спечелил конкурса. 

ІІІ. ПРАВА И ЗАДЪЛЖЕНИЯ НА ДРУЖЕСТВОТО – ВЪЗЛОЖИТЕЛ

1. ПРАВА И ЗАДЪЛЖЕНИЯ НА ДРУЖЕСТВОТО – ВЪЗЛОЖИТЕЛ

ДРУЖЕСТВОТО – ВЪЗЛОЖИТЕЛ:

1.1 натоварва и упълномощава УПРАВИТЕЛЯ да извършва от негово име и за негова сметка всички действия и сделки, свързани с управление на търговското предприятие в съответствие с Търговския закон, Наредбата за условията и редът за упражняване на правата на собственост на Община Бургас в търговски дружества с общинско участие в капитала, за участието на общината в граждански дружества по Закона за задълженията и договорите и за сключване на договори за съвместна дейност, учредителния акт и решенията на общото събрание;

1.2. определя основните икономически насоки на работа на дружеството за всяка финансова година, в съответствие с бизнес плана (програмата за управление) на дружеството и финансовото му състояние;

1.3. контролира дейността на УПРАВИТЕЛЯ по изпълнение на поставените му задачи и
определя срокове, в рамките на които същият е длъжен да предприема мерки за отстраняване на
констатирани недостатъци в работата;

1.4. се задължава да заплаща на УПРАВИТЕЛЯ уговореното месечно възнаграждение условията и редът за упражняване на правата на собственост на Община Бургас в търговски дружества с общинско участие в капитала, за участието на общината в граждански дружества по Закона за задълженията и договорите и за сключване на договори за съвместна дейност;

1.5. се задължава да прави вноски за ДОО и допълнително пенсионно осигуряване, както и за
здравно осигуряване на УПРАВИТЕЛЯ по реда и условията на действащото осигурително
законодателство.

1.6. Осигурява на Управителя:

А/ платен годишен отпуск, който се разрешава от Кмета на общината или от ресорния Зам. кмет в размер на:

до 10 навършени години трудов стаж 
- 20 работни дни;

до 15 навършени години трудов стаж 
- 25 работни дни;

до 20  навършени години трудов стаж 
- 30 работни дни;


над 20 навършени години трудов стаж     - 35 работни дни; 

Б/ неплатен отпуск                                   - до 30 дни в годината;

1.7. Неизползвания платен годишен отпуск се изплаща при изтичане на срока на договора. 

1.8.Чрез определените от него лица има право на: 

-  достъп до всички работни места в дружеството;

- да изисква и получава информация за организационно – структурното и финансово икономическото състояние на дружеството, договори, сключени с трети лица, както и всички първични документи, свързани с дейността на дружеството;

1.9. Взема решения за придобиване и отчуждаване на недвижими имоти и вещни права върху тях, собственост на дружеството, както и за обременяването им с тежести при спазване на разпоредбите на Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от община Бургас
ІV. ПРАВА И ЗАДЪЛЖЕНИЯ НА УПРАВИТЕЛЯ
2. ПРАВА НА УПРАВИТЕЛЯ

2.1. организира, ръководи и представлява дружеството съобразно закона и в съответствие с учредителния акт, настоящата наредба, решенията на общински съвет.

2.2. Извършва действия и сключва сделки по управление на имуществото на Дружеството в съответствие с Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от община Бургас.

2.3. Извършва маркетингови проучвания и сключва договори с физически и юридически лица в страната.

2.4. Представлява Дружеството пред всички съдебни, държавни, финансови институции и трети лица, както и пред легитимните синдикални организации. 

2.5. Решава всички въпроси, които не са от изключителна компетентност на Общото събрание.

2.6. Да разходва средства на Дружеството за представителни цели, необходими за дейността на същото, при положителен финансов резултат за последното тримесечие, в размер до 1.5 на сто от приходите, но не повече от 5 (пет) хиляди лева годишно на база отчетените приходи. 

3. ЗАДЪЛЖЕНИЯ НА УПРАВИТЕЛЯ

3.1. Редовно да води дружествените книги; да уведомява Кмета и Общински съвет своевременно за хода на дружествените работи, както и в предвидените от Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от община Бургас; 

3.2. Да управлява повереното от Доверителя имущество добросъвестно, с грижата на добър  стопанин в интерес и защита на Доверителя;

3.3. Да организира и внася необходимите документи за вписване в търговския регистър на обстоятелствата, подлежащи на вписване; 

3.4. Да представя годишен доклад за дейността на дружеството, информация за изпълнение на “бизнес плана” (програмата за управление) в края на всяко шестмесечие, както и при поискване от Кмета или Общински съвет;

3.5. Уведомява писмено ДРУЖЕСТВОТО – ВЪЗЛОЖИТЕЛ за всички обстоятелства от съществено значение за имуществото и управлението на Дружеството, както и за заведените от и срещу Дружеството съдебни производства;

3.6. Определя и утвърждава в съответствие с нормативната уредба организационната  структура на …………………………………….. ЕООД, както и система за финансово управление и контрол;

3.7. Сключва, изменя и прекратява трудовите договори с работниците и служителите в Дружеството, като представлява Дружеството пред синдикалните организации, вкл. с право да подписва КТД, налага дисциплинарни наказания, стимулира и командирова служители и работници в страната и чужбина;

3.8. Отговаря за изготвяне и представяне на финансовите отчети на Дружеството в законоустановените срокове пред регулаторните органи и ги представя за заверяване от експерт-счетоводител в съответствие с изискванията на Закона за счетоводството;

3.9. Предоставя незабавно на Кмета или на Общински съвет пълен комплект от документи при извършена проверка или ревизия от съответните държавни органи;
3.10. Чрез системата на работа, контрол и отчитане да ограничава възможностите за корупционно   поведение и субективизъм на персонала спрямо клиенти и граждани.

3.11. Да постига по-голяма публичност и прозрачност на работа и да предотвратява конфликт на интереси при договаряне на услуги и доставки, и при обслужване на клиентите;

3.12. Съгласува с Кмета на Община град Бургас щатното разписание на дружеството преди неговото утвърждаване от Общинския съвет.

4. ЗАБРАНИ ЗА УПРАВИТЕЛЯ

4.1. Да извършва действия в нарушение на разпоредбите на Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от община Бургас, в нарушения на Решенията на Общински съвет. 

4.2.Всички действия извършени от Управителя в нарушение на т.4.1 от настоящия договор не пораждат валидни правни действия..

4.3. Да предоставя на физически или юридически лица информация за финансово-икономическото състояние на Дружеството (без годишния финансов отчет, който е публичен).

4.4. Да огласява служебна информация и сведения за Дружеството, докато е в сила настоящия договор, както и за срок от 5 /пет/ години след прекратяването му.

4.5. Да извършва конкурентна дейност спрямо Дружеството до три години след прекратяване на този договор. 

4.7. Да се разпорежда с правата на интелектуалната собственост на Дружеството.
V. ВЪЗНАГРАЖДЕНИЕ НА УПРАВИТЕЛЯ
5.1. ДРУЖЕСТВОТО – ВЪЗЛОЖИТЕЛ определя възнаграждение на Управителя в размер на ……….... лева.  

5.2.  Възнаграждението на Управителя се променя ежегодно след приемане на Годишния отчет и Баланса от Общински съвет. За промяната се подписва Анекс към договора. При неприемане на Годишния отчет и Баланса от Общински съвет възнаграждението се определя от Общински съвет град Бургас. Периодът на анексиране на възнаграждението е 12 месеца, считано от датата на подписването на Анекса. 

5.3. Възнаграждението на Управителя, данъчното облагане и осигуряването за всички осигурителни случаи са за сметка на дружеството и се извършват в съответствие с действащата нормативна уредба и при условията на настоящия договор. Отговорност за деклариране на сумите, получени като възнаграждения и за изплащане на полагащите се данъци и вноски, носи Управителят. 

5.4. ДРУЖЕСТВОТО – ВЪЗЛОЖИТЕЛ не гарантира размера на месечното възнаграждение на Управителя при липса на средства в Дружеството и не го компенсира занапред. 

5.5. Управителят се осигурява за всички осигурителни случаи върху начисленото му възнаграждение по този договор за сметка на Дружеството, като времето, за което се осигурява се зачита за  осигурителен стаж в съответствие с действащата нормативна уредба.

5.6. Възнаграждения, получени от Управителя в завишен размер, вследствие грешки в отчетността, неспазване на разпоредбите на нормативните документи и др., не се считат за “добросъвестно получени” и завишението се възстановява. 

5.7. В случаите на временна неработоспособност поради болест, на Управителя се изплаща парично обезщетение, съгласно нормативната уредба.

5.9. За времето на ползване на платен годишен отпуск по този договор на Управителя се заплаща възнаграждение в размера на изплатеното му средно дневно възнаграждение за последния календарен месец, предхождащ ползването на отпуска, през който Управителят е изпълнявал задълженията си най-малко 10 работни дни.
VІ. ПРЕКРАТЯВАНЕ НА ДОГОВОРА. НЕУСТОЙКИ.

6.1. Настоящият договор може да бъде прекратен предсрочно при оттегляне на овластяването от ДРУЖЕСТВОТО – ВЪЗЛОЖИТЕЛ или по желание на управителя, отправено до Дружеството  и съответно вписването му в Търговския регистър.

6.2. Договорът се прекратява:

а/ с изтичане срока на договора;

б/ в случай на смърт или поставяне под запрещение на Управителя, съответно при откриване на производство по несъстоятелност на Дружеството; 

в/ при фактическа невъзможност на Управителя да упражнява функциите си по този договор, продължила повече от 60 дни; 

г/ по взаимно съгласие на страните; 

       6.3. Договорът се прекратява с оттегляне на пълномощията от ДРУЖЕСТВОТО – ВЪЗЛОЖИТЕЛ в следните случаи:

а/ при преобразуване, прекратяване и след приватизиране на Дружеството, по решение на Общински съвет; 

б/ с решение на Общински съвет в интерес на Дружеството; 

в/ при неизпълнение на задачите по бизнес плана (програмата за управление) от Управителя;

г/ при системно нарушение на Учредителния акт/Дружествения договор, Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от община Бургас, неизпълнение на решенията на Общински съвет, както и по настоящия договор;

д/ при извършване на действия или бездействия на Управителя, довели до влошаване на финансовия резултат на Дружеството или от които са произтекли щети за Дружеството; 

е/ при предоставяне от Управителя на Общински съвет или на Кмета на невярна информация за финансовото и имуществено състояние на дружеството или съставяне и утвърждаване от Управителя на документи с невярно съдържание;

ж/  при извършено от Управителя престъпление, установено с влязла в сила присъда;

з/ при влошаване на състоянието на дружеството след изтичане на една година от управлението, по вина на управителя.

6.4. Договора се прекратява с по желание на Управителя отправено с едномесечно предизвестие     до ДРУЖЕСТВОТО – ВЪЗЛОЖИТЕЛ. 

6.5. При прекратяване на договора по чл.6.3, букви: в, г, д, е, ж, з УПРАВИТЕЛЯ дължи на ДРУЖЕСТВОТО неустойка в размер на 3 (три) едномесечни възнаграждения, платено за предходния месец преди прекратяване на договора. 

6.6. За всяко едно констатирано неизпълнение на задълженията по настоящия договор, на решенията на Общински съвет, както и на Наредба за условията и реда за  упражняване правата на собственост в търговски дружества, участието в граждански дружества и сключването на договори за съвместна дейност от община Бургас и на Дружествения договор / Учредителен акт, УПРАВИТЕЛЯТ дължи неустойка в размер на 1 (едно) едномесечно възнаграждение, платено за предходния месец, за който се отнася неизпълнението. 
VІІ. ИЗМЕНЕНИЕ НА ДОГОВОРА

7.1. Измененията на този договор се извършват с писмено споразумение между страните, в резултата на изменение на нормативната уредба.

7.2. Възникналите спорове между страните по този договор и неуредените с него въпроси, се решават в съответствие с действащото гражданско законодателство.

Настоящият договор се състави в два еднообразни екземпляра – по един за всяка от страните.

Настоящият договор влиза в сила от датата на вписване на Управителя в търговския регистър на Добричкия окръжен съд и от датата на сключване на договора, когато досегашния управител е спечелил конкурса, и важи за срока на договора.

УПРАВИТЕЛ: ……………………

    ДРУЖЕСТВО-ВЪЗЛОЖИТЕЛ:…………………… /……………………/



                                    /…………………../

